  Виталий Пронин Римма Рылова Р. РыловаТуэ гужем мыным шуд усиз 3 Гербер шулдыръяськонъёсы вуылыны.Одӥгезлэсь пӧртэм мукетыз. Туж кельшизы. Берпуметӥез вал Можга ёросысь Пазялын. Шумпотэменым мылкыды уртчиз.Одӥг гинэ жалянэ кылдӥз. Но пазял калык со ласянь янгыш ӧвӧл. Сцена вылысен вань куноос но, нуисьёс но ӟуч сямен вераськизы. «Выль кен» но «Батыръёс» ӵошатсконъёс но ӟуч кылын ортчизы. «Удмурт Кенеш» огазеяськонлэн тӧроез Игорь Семёнов гинэ анай кылын ӟечкылаз праздникен. Удмурт дӥсен лыктэм коллективъёс куд-огъёсыз ӟуч кырӟанъёс быдэстӥзы. Озьы удмурт Гыронбыдтон праздник ӟуч сяменгес радъяськиз.Ӧз тырмы на Герберлы сӥзем сюлмысь верам удмурт кылбур яке кырӟан. Мон вазиськисько Игорь Семёновлы: Герберлы кырӟан гожтон пумысен конкурс ялоно. Герберлэн медло аслаз гимнэз. Мон ас кылбурме ӵектӥсько.ГыронбыдтонГыронбыдтон, Гербер юон -Кема возьмам шулдыръяськон.Быдэс гуртэн люкаськиськом,Гырисьёсты ми данъяськом.Припев:Гыронбыдтон, Гербер юон -Удмурт калык шулдыръяськон.Та праздникен гужем кутске,Гуртоосты валче ӧте.Нянь будэтӥсь татын куно!Кыӵе ассэ возе йӧно!Угось солэн та праздникез -Гыриз, кизиз вань бусыез.Солэн пӧсям, нюлам вуэзЮнме ӧз котты луд вылэз -Борддор ӝужда нянез будоз,Ӝӧк выл котьку тыро луоз.Тямыс пурты ӝукмы пӧзе,Калык мылкыд сьӧраз уртче!Ваньмыз туннэ серекъяло,Экто, шудо но кырӟало.  И. СемёновИгорь Семёнов, «Удмурт Кенеш» огазеяськонлэн тӧроез:Кык ар талэсь азьвыл, шаерысьтымы Гербер шулдыръяськонэз Алнаш черкогуртын ортчытыкумы, алнашъёс гимн кылдытъязы.Ёросысьтызы Туймыйыл гуртысь Татьяна Пчельникова кылъёссэ малпаз, гурзэ татысь ик композитор Вячеслав Адаков гожтӥз. Кылъёсыз но, чуръёсыз но сюлэме биниськисесь вал. Но сое отӥяз кырӟась ӧз ни сюры.Мон малпамъя, Герберлы гимн кулэ ӧвӧл. Та шулдыръяськонын асьмеос арысь аре сӥлы кариськомы бусы ужъёсын тужгес умой тыршемъёсты, Инмарлэсь ӟеч куазьзэ куриськомы, шулдыръяськиськомы. Соин ик умой луысал, Герберын удмуртъёсты данъясь, инкуазез верась, музъемлы тау карись кырӟанъёс чузъяськысалзы ке. Капчи мылкыдо, эктонъёсын-шудонъёсын пачылмем ужрад луыны кулэ со. Со сярысь ик сюлмаськоно: уногес удмурт гуръёсты пыртыны тыршоно.Нош гимн - малпась-кытӥсь, бугыртӥсь, куддыр бӧрӟытӥсь маке. Кылсярысь, «Удмурт Кенеш» огазеяськонлэн аслаз гимнэз вань. Сое, Пичи Кенеш, бадӟым ӧтчам, ёрос конференция ортчыку, ваньмыз кырӟало. Гимнэз сӥё-дано ужрадъёсын быдэстоно, Герберлы со уггес тупа, потэ. Теги: Гербер кылбур кыран  